סמוראי בצלחת: מה כדאי לעשות השבוע בתפוצות - כלכליסט
צילום: Ivy Asia
סמוראי בצלחת: מה כדאי לעשות השבוע בתפוצות
המסעדה השמחה בלונדון, ספא בין הפיורדים ושופניג בפריז. הדברים שהכי כדאי לעשות השבוע בתפוצות
01.01.2020, 08:08 | מאיה נחום שחל
בריסל > תערוכה
קונסטנטין ברנקושי, מחלוצי הפיסול המודרני ומי שהיה תלמידו של רודן, זוכה עתה לתערוכה מקיפה בבריסל. היא כוללת עבודות מוכרות שלו, בהן “המוזה הישנה” (1910), פסל ברונזה מרהיב שהוא חלק מסדרת פסלי השינה שעליה עבד במשך 20 שנה. גירסאות אחרות של הפסל נמצאות במוזיאונים מובילים, בהם המטרופוליטן בניו יורק.
“המוזה הישנה". עבודה של 20 שנה | צילום: EUROPALIA ROMANIA
פריז > שופינג
לחלום על דיור
בית האופנה כריסטיאן דיור פתח בשדרות מונטיין בפריז חנות ראשונה המוקדשת כולה לכלים ולחפצים לבית. הבוטיק המהודר כולל את סדרת כלי האוכל החדשה של המותג שעליו הטבעות של עלי גינקו ופרחים מגינתו של דיור בבית הקיץ שלו במילי לה פורה. המחירים כצפוי גבוהים אבל כדאי להגיע רק כדי לשאוב השראה.
צלחת של בית דיור. מהגינה של המאסטר | צילום: Adrien Dirand
לונדון > מסעדה
ראוותנית ומשוגעת
Ivy Asia, מסעדה חדשה שנפתחה במיקום אסטרטגי בלונדון - מול קתדרלת סנט פול - היא סניף חדש ונוצץ ברשת מוכרת שבבעלותו של הטייקון ריצ’רד קרינג’. איווי אסיה מציעה שילוב בין עיצוב מופרך, הכולל רצפת זכוכית מבעבעת וקישוטי סמוראים בשירותים, למנות עמוסות כמו מוס שוקולד המעוטר בקרני סמוראי מביסקוויט. כל זה הצליח להמם גם את הוותיקים שבמבקרי המסעדות הבריטים. “ראוותנית, לא הולמת, משוגעת ובעיקר ממלאת שמחה מהרגע שאתה נכנס”, קבע המבקר של “הגרדיאן”.
www.theivyasia.com
Ivy Asia. עיצוב מופרך | צילום: Ivy Asia
איסלנד > מלון
מלון ספא Blue Lagoon Retreat נמצא בלב הנופים הפראיים ועוצרי הנשימה של איסלנד. הוא מציע לאורחיו בריכות גיאותרמיות וגישה פרטית ללגונה. על העיצוב אחראי משרד מקומי ששאב השראה מהנוף - מתצורות הלבה ובריכות הטורקיז. ואם כל זה לא מספיק, אפשר לבקר במסעדה שלו, מומלצת מישלן, שמציעה ארוחת טעימות בת שבע מנות.
Blue Lagoon Retreat. גישה פרטית ללגונה | צילום: Blue Lagoon
ניו יורק > מוזיאון
צמצם נורדי
מוזיאון הצילום השבדי Fotografiska פתח שלוחה בדרום מנהטן. מרכז האמנות והתרבות החדש שוכן בבניין איקוני רנסנסי מהמאה ה־19. עד שיושלם אוסף פרטי ייחודי למוזיאון, מוצגות בו תערוכות מתחלפות, בהן תערוכה של עדי נס הישראלי.
www.fotografiska.com/nyc
Fotografiska. מוזיאון צילום חדש בניו יורק | צילום: Fotografiska
פריזבריסללונדוןשופינג